SKRIFTLIG FORESPØRGSEL E-1414/02

af Bart Staes (Verts/ALE) til Kommissionen

(23. maj 2002)

Om: Meningitisbakterier i tørret babymad

Forskere fra universitetet i Wageningen (Nederlandene) bekræfter, at bakterien Enterobacter Sakazakii (også kendt under navnet Yellow Pigmented Enterobacter Cloacae), som hos nyfødte og gamle kan forårsage meningitis, regelmæssigt forefindes i tørret babymad. På en eller anden måde lykkes det denne bakterieart at nå ind i risletårnet, hvor babymaden tørres. De fleste sygdomsfremkaldende bakterier som salmonella undgås og ødelægges gennem meget streng hygiejne i fabrikken. Enterobacter Sakazakii-bakterien imidlertid ikke.

Er Kommissionen klar over dette problem?

Kan den oplyse, om dette fænomen allerede har været ansvarlig for at spædbørn, der får tørret babymad, smittes med meningitis? Hvor mange tilfælde af smitte er der tale om i absolutte og relative tal? Hvor mange spædbørn dør allerede af meningitis, efter at de har været smittet med Enterobacter Sakazakii-bakterien, som har befundet sig i tørret babymad? Hvis Kommissionen ikke har kendskab til disse oplysninger, vil den så lade foretage en nærmere undersøgelse?

Hvilke foranstaltninger vil Kommissionen træffe for så vidt som muligt i fremtiden at udelukke smitte med meningitis via tørret babymad?

Kan Kommissionen under hensyntagen til ovenstående oplyse, om amning må foretrækkes fremfor tørret babymad? I bekræftende fald: hvilke foranstaltninger vil Kommissionen træffe for at informere den europæiske befolkning herom?

Svar afgivet på Kommissionens vegne af David Byrne

(12. august 2002)

I slutningen af april 2002 blev Kommissionen gjort opmærksom på et spædbarns død som følge af forbrug af modermælkserstatning, der indeholdt Enterobacter sakazakii. Ifølge producentens oplysninger overholder det pågældende produkt de gældende regler i den medlemsstat, hvor det er fremstillet, og de internationale regler. Kommissionen sendte en varsling til samtlige medlemsstater gennem systemet for hurtig varsling(1). Siden varslingen blev udsendt gennem systemet for tidlig varsling er Kommissionen ikke blevet gjort opmærksom på yderligere tilfælde af meningitis blandt spædbørn som følge af Enterobacter sakazakii.

Medlemsstaterne har også andre systemer til rapportering af sygdomme og er forpligtede til at meddele og udveksle data herom gennem det EF-dækkende net til kontrol med overførbare sygdomme, som blev oprettet ved Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(2).

Kommissionen er enig i, at hvor det er muligt og i øvrigt ikke frarådet, er amning at foretrække for spædbørn, og mødrene bør opfordres til at amme deres børn. Kommissionens direktiv 91/321/EØF af 14. maj 1991om modermælkserstatninger og tilskudsblandinger til spædbørn og småbørn(3) indeholder bestemmelser, der skal sikre, at oplysninger om spædbørnskost, beregnet for gravide kvinder og mødre, omtaler fordelene ved amning. En erklæring om fordelene ved amning skal påføres etiketten på modermælkserstatningsproduktet. I indeværende år yder Kommissionen støtte til et projekt med det formål at evaluere og udvikle standarder for aktiviteter til fremme af amning i EU for derefter at udvikle strategier og planer til fremme af amning på nationalt og lokalt niveau.

(1) Rådets direktiv 92/59/EØF af 29. juni 1992 om produktsikkerhed i almindelighed, EFT L 228 af 11.8.1992.

(2) EFT L 268 af 3.10.1998.

(3) EFT L 175 af 4.7.1991.